Åbent brev til Byrådet, Børne- og skoleudvalget, Direktionen og Center for Skole og Daginstitutioner:

**83 undervisere i Egedals folkeskoler er ikke læreruddannede!**

I kølvandet på omfattende ændringer i arbejdsvilkårene med folkeskolereform, lovindgreb og ny skolestruktur har mange erfarne og engagerede lærere forladt Egedal kommune.

Det har efterladt Egedals skoler med et massivt rekrutteringsproblem.

Medlemmerne af Egedal Lærerkreds forsamlet til generalforsamling 10. marts 2016 opfordrer på det kraftigste politikere såvel som administration til at tage dette problem alvorligt.

Hvis ikke der fremover prioriteres til fordel for skoleområdet herunder forbedrede og ensartede arbejds- og lønvilkår for alle lærere så vel som for alle børnehaveklasseledere, frygter vi, at denne tendens vil fortsætte. En tendens som skaber markant dårligere kvalitet i undervisningen til skade for vores elever.

Egedal Lærerkreds efterlyser konkrete politiske og administrative tiltag til at løse dette store problem.